SKRIFTLIG FORESPØRGSEL P-0921/02

af Nuala Ahern (Verts/ALE) til Kommissionen

(26. marts 2002)

Om: Udnævnelse af den tidligere generaldirektør i Kommissionens GD for miljø til bestyrelsesmedlem i BNFL

Jim Currie, tidligere generaldirektør i Europa-Kommissionens GD for miljø, som er i besiddelse af yderst fortrolige informationer om Kommissionens kernekraftpolitik, er for nylig blevet udnævnt til bestyrelsesmedlem i British Nuclear Fuels plc (BNFL) i Det Forenede Kongerige.

Det fastsættes i tjenestemandsvedtægtens artikel 16 og 17, at tjenestemanden efter tjenesteperiodens ophør har pligt til at udvise hæderlighed og tilbageholdenhed med hensyn til hans overtagelse af visse hverv. Hvilke foranstaltninger kan Kommissionen træffe for at sikre, at privilegeret information og fortrolige interne oplysninger, som tidligere tjenestemænd i Kommissionen ligger inde med, ikke uberettiget videregives til andre organer, når tjenestemanden accepterer eksterne hverv, der har direkte tilknytning til hans arbejde i Kommissionen?

Hvilke finansielle beløb skal Jim Currie offentliggøre, efter at han i oktober 2001 lod sig førtidspensionere, ud over det skønsmæssigt anslåede beløb på 20 000 £, han årligt modtager fra BNFL?

Kan Kommissionen oplyse, om andre tidligere tjenestemænd i generaldirektoratet for miljø har fået ansættelse i BNFL?

Svar afgivet på Kommissionens vegne af Neil Kinnock

(6. maj 2002)

Tidligere tjenestemænd og andre, som ikke længere er beskæftiget ved institutionerne, skal overholde tjenestemandsvedtægtens artikel 16 og 17.

Det hedder i artikel 16, at en tjenestemand efter tjenesteperiodens ophør skal overholde visse pligter såsom hæderlighed og tilbageholdenhed i forbindelse med overtagelse af visse hverv eller funktioner.

Artikel 17 vedrører den nødvendige tilbageholdenhed med hensyn til oplysninger, den pågældende bliver bekendt med i forbindelse med udøvelsen af sine (tidligere) pligter.

Før tjenestemænds og andre ansattes arbejdsforhold ophører, minder Kommissionen dem om deres forpligtelse til at overholde bestemmelserne i artikel 16 og 17. Kommissionen forventer, at dens tjenestemænd afholder sig fra at tiltræde en stilling, hvis dette kan føre til en interessekonflikt i forhold til den tidligere ansættelse i Kommissionen. En sådan konflikt kan opstå, hvis den nye aktivitet er relateret til en sag, som den tidligere ansatte havde ansvaret for i Kommissionen, og hvis aktiviteten indebærer, at han/hun handler imod Kommissionens holdning i denne sag. Samme situation opstår i tilfælde, hvor den pågældende kan udnytte fortrolige oplysninger, som den pågældende er kommet i besiddelse af under udøvelsen af sine tidligere funktioner. Hvis Kommissionen har mistanke om, at disse bestemmelser er overtrådt, undersøger den med det samme sagen, minder den tidligere tjenestemand om hans/hendes forpligtelser og tager om nødvendigt skridt til at straffe overtrædelsen.

Kommissionen foreslår i sit ændringsforslag til vedtægten for tjenestemænd i forbindelse med den administrative reform en yderligere styrkelse af artikel 16, således at en tidligere tjenestemand pålægges pligt til at underrette institutionen, hvis den pågældende overvejer at påtage sig en faglig aktivitet inden for to år efter tjenesteperiodens ophør. På samme måde foreslår Kommissionen, at artikel 17 styrkes i henseende til videregivelse af oplysninger, som endnu ikke er offentligt tilgængelige.

James Currie har ikke pligt til at offentliggøre indtægter fra faglige aktiviteter, der udføres efter tjenesteperiodens ophør. Som alle andre tidligere tjenestemænd er han dog pligtig at opgive sin indkomst til Kommissionen, således at der kan foretages den nødvendige reduktion, hvis de samlede indtægter fra de nye aktiviteter sammenlagt med Kommissionens betalinger overstiger den seneste løn, som han fik for sit arbejde i Kommissionen.

Så vidt Kommissionen ved, har ingen andre tidligere ansat i generaldirektoratet for miljø fået ansættelse hos BNFL.

Undersøgelsen af, om James Curries tilfælde (hvis han bliver bestyrelsesmedlem i BNFL United Kingdom efter tjenesteperiodens ophør hos Kommissionen) er foreneligt med bestemmelserne i tjenestemandsvedtægten, er undervejs og forventes snart afsluttet.